  Майя Бывальцева «Иженеры будущего» калыккуспо форумлы спортъя «Чекерил» огъет вӧзын аудиториос-шатёръёс, адӟытонъя огъет, палаткаосын городок пуктӥзы. Ужрад 8-18 пӧсьтолэзе ортчоз. Объектлэсь дасьлыксэ 7-тӥ пӧсьтолэзе чаклаз улосвыл кивалтэтлэн тӧроез Виктор Савельев.  Нырысь ик солы возьматӥзы палаткаосын лагерез. Собере Виктор Савельев аудиториосты-шатёръёсты, лекциос ортчытон гужем залъёсты, компьютер классъёсты, адӟытонъя центрез ортчиз. Отын асьсэлэсь вузъёссэс возьматозы Удмуртиысь валтӥсь предприятиос — «Калашников» концерн, «Купол» завод но мукетъёсыз. Радъясьёс возьматӥзы выльдэм спортплощадкаез. Отын Кун Думаысь депутат Николай Валуев ГТО куронъёсъя зачётъёсты кутоз. «Городокез дасянъя валтӥсь ужрадъёс ортчытэмын ни. Пуктэмын дышетонъя городок, палаткаосын лагерь. Ваньмыз дась шутэтскон но сюдон понна. Пӧрмиз пичи кар, кытын дышетскыны но, шутэтскыны но луэ. Валамон, валтӥсез луэ дышетон люкет, малы ке шуоно татын ужась факультетъёс асьме инженеръёслы выль инвисъёсты усьтозы. Форум малпанъёсты азинтыны выль луонлык сётоз, асьме устолыко егитъёс азьлане, вань технологиосты азинтонэ мед вамыштозы. Татын Удмуртиын поттӥськись туала куронъёслы тупась тӥрлыкъёс возьматэмын луозы — пилоттэк лобась аппаратъёс но мукетыз. Соосты асьме валтӥсь предприятиос возьматозы. Луозы вожвылъяськонъёс но, отын форуме пыриськисьёс мар ке но выльзэ ӵектозы, 10–15 ар ортчыса, со асьме улонэ пыроз», — вераз Виктор Савельев. Форумлэн кивалтӥсез, Россиысь машиностроительёслэн огазеяськонзылэн быдэсъясь директорез Артём Ажгиревич верамъя, ужрадэ пыриськисьёс но вылӥ куноос 8–9 пӧсьтолэзе вуозы. 45 адямилэсь нырысетӥез отряд Удмуртие вуиз ни. Куноос Россилэн ваньмысьтыз сямен улосвылъёсысьтыз лыктозы — 300-лэсь трос предприятиослэн, холдингъёслэн, корпорациослэн, компаниослэн кивалтӥсьёссыно менеджеръёссы. Озьы ик вуозы Германиысь, Англиысь, Европалэн шунды ӝужан палысьтыз кунъёсысь но СНГ-е пырись кунъёсысь куноос. Куатетӥяз калыккуспо форумын мастер-классъёс, ужан амалъёсын тодматонъёс ортчозы. «Ижевское оружие — результат единства образования, науки и производства» котырес ӝок сьӧрын вераськозы «Калашников» концернысь кивалтӥсьлэн воштӥсез — валтӥсь конструктор Сергей Уржумцев но Ижысь механикая заводысь валтӥсь конструктор Михаил Драгунов. Вит ар ӵоже «Инженеры будущего» форуме кунлэн тросысьтыз улосвылъёсысьтыз кӧня ке сю промышленной предприятиосысь но огазеяськонъёсысь, техникая вылӥ дышетсконниосысь 10 сюрслэсь трос егит ӧнерчиос, тодосчиос, аспирантъёс но студентъёс пыриськизы. «Инженеры будущего» форум Удмуртиын нырысьсэ ортче. Сое радъяло Россиысь машиностроительёслэн огазеяськонзы но Удмуртилэн кивалтэтэз «Ростех» кун корпорация юрттэм улсын. Тегъёс: Промышленность Дышетон Ижкар ВикторСавельев егитъёс Удмуртия форум  